地名: 咸昌 (慶尚道, 縣（監）)
年: 1549.0

○喪人李洪胤供曰: "臣父
                【李若氷。】
              及妻父,
                【尹任。】
              得罪國家被誅, 而臣之保全幸矣, 常懷怨懟, 萬無其理。 術士交結事, 則他餘術士不知矣。 咸昌居裵光義稱名者, 素能推卜相地, 故自父生存時相知。 而父死後第二日, 乃丁未九月二十二日, 適以相訪事來到, 而臣父葬地看定, 仍留二宿還去後, 一不來往。 無推占卿相, 歷言吉凶之事, 又無稠人廣會中, 不道之言發說之理矣。 假令發說, 則聽聞者必多。 而怨懟謗訕之語, 臣則專不發說, 騰播一鄕, 理所無也。 同生發言事, 則臣之同生兄洪男, 娶妻各居, 而臣則父母同居, 故謂臣陰誘父母, 多得田民, 常常疑慮疾惡。 非特此也。 其奴莫同, 逢授臣之牛隻, 而庶母處潛許, 故臣奪取莫同之牛, 且莫同之姪奴凡同, 洪男欲使喚捉去時, 臣以爲亡母永葬時, 姑可役使, 留置不送, 而逃避不來役。 故臣以莫同爲陵辱, 呈官請治其罪, 凡同則還入來, 莫同則逃去。 洪男以此爲臣之侵勞所致也。 且有田二日耕, 而臣時執耕食, 孽弟寅丁, 敎誘其母, 通簡于洪男處, 請自耕食, 而洪男不許之, 其後封送柿栗更請, 則乃許之。 故臣通簡于兄曰: ‘一升栗一串柿, 足以回不許之心也。’ 洪男以此非徒常懷積怒。 臣母生存時, 通簡於母曰: ‘洪胤乃逆賊女壻, 不久當被重罪。’ 云, 而每每恐動, 故母亦憂慮成疾致死矣。 且寅丁, 今年二三四月間, 洪男謫處往來, 則誣毁臣身, 亦可疑矣。 右同生等, 謀欲陷害, 構成發言者不無矣。 臣之不道謗訕之言聞知云, 則洪男推問分揀。" 推官等以推案啓曰: "李洪胤不承服, 請刑訊。" 傳曰: "如啓。" 李洪胤更推, 訊杖三十度, 供曰: "日月不記, 退計三年間。 陰竹居金義淳稱名者, 來到臣家, 見其所持冊, 則滿朝宰相朝士八字,
                【八字, 如陰陽書所謂五柱也。】
              無不書之, 其中丙申生三八字, 已爲推卜而書之。 臣問其吉凶, 則義淳曰: ‘丙申生政丞三人, 八字皆好。’ 云。 臣父葬地看定之夕, 裵光義與崔大觀先往, 臣隨後而至, 光義曰: ‘甲子年多殺人, 是以不過二年, 今時亦豈久乎? 不久當見聖明之世, 汝輩亦當仕矣。 甲子年纔過三年, 而見聖明之世, 今亦三年後, 當見聖明之世。’ 臣聞其言還家, 言於崔大觀及寅丁曰: ‘光義善卜者, 其言如此可喜。’ 二人曰: ‘若然豈偶然乎?’ 臣又曰: ‘臣父及叔父,
                【指李若海也。】
              國家不爲推問, 以威力枉殺無辜。 雖曖昧被罪, 豈無好時乎? 當今之時, 爲朝士者, 豈不恐懼乎?’ 光義所謂聖明之世云者, 如堯、舜之時, 不殺無辜也, 此光義推卜而知之也。 臣所與謀者, 非裵光義也。 連原老除驛子李輝, 善相地。 臣與其人, 欲擇地而葬父母, 使子孫享其爵祿。 臣言於李輝曰: ‘裵光義言: 「甲子年事, 亦豈自然而爲乎? 乃有人經營而爲之。 今若有如此之人, 則汝亦蒙其德矣。」 此言何如?’ 輝曰: ‘今之兵曹判書, 可以爲之。’ 臣曰: ‘兵曹判書李浚慶, 乃吾族親也。’ 輝曰: ‘(如)
                〔汝〕
              必蒙其人之德矣。’ 臣曰: ‘李浚慶, 豈從如此事乎?’ 輝曰: ‘然則匹夫, 亦可以爲之。 甲子年, 得宗室而推戴, 吾等雖匹夫, 若得宗室而推戴, 可以成事。 甲子年將帥, 亦有其人, 若得其人而爲之, 則豈不成事乎?’" 推官等以推案入啓曰: "李洪胤, 大槪承服。 宰相八字問卜及甲子年事, 與洪男之簡相同, 非徒亂言, 有謀逆之狀, 故詳問, 則隱諱實情, 泛稱逆言, 指一無據, 洪男及事干齊到, 似可歸一。 今欲得實加刑, 則恐隕杖下, 故敢稟。 且金義淳、崔大觀、李輝、寅丁, 相與謀議云, 請竝拿推。 判書李浚慶, 只出於李輝之口, 而洪胤亦以爲必不從云, 故不請拿推。" 傳曰: "見此招辭, 則謀逆之狀, 大槪承服。 今若加刑, 則杖下隕命矣, 姑停刑訊。 拿來事, 如啓。"

○洪峴, 刑訊一次。
                【供云: "前年十一月, 李洪胤上京還忠州, 言於臣曰: ‘殺吾父者, 鄭彦慤; 殺吾妻父者, 李芑、尹元衡。 吾等雖儒生, 射殺此等人, 因而犯上, 豈不成事乎? 吾上京問卜於林芑, 推占主上八字及吾八字, 則芑曰: 「汝之八字非常。」 此言可喜。’ 云。 謀逆節次冊, 李洪胤起草, 康惟善潤色之, 其大意則: ‘尹元衡一國小人, 欲攻金安老, 往議尹任家, 任以安老族親爲妾, 故卽通于安老, 謫黜元衡兄弟。 以此與李芑同謀, 族滅尹任之家, 又辱及仁宗。 元衡, 仁宗之叛逆, 吾輩皆殺之。’ 云云。 洪胤又曰: ‘吾已與林芑相約矣。 嶺南士夫輩出, 前後相望, 裵光義善陰陽地理, 隨處來往, 無貴賤皆知之, 有才技者亦必交矣。 汝須通于光義, 密囑吾言。’ 其簡辭曰: ‘今去洪兄所言曲採。’ 吾以洪胤之言, 卽傳于光義, 光義亦許之。 洪胤又言於我曰: ‘汝自嶺南, 得善射者五六人, 吾於忠州得十餘人, 則有餘裕矣。 且欲得忠州兵器, 乘船上京。 又發軍器寺兵器, 欲先芟除李芑、尹元衡、鄭彦慤、李浚慶。 浚慶雖吾族親, 吾父母死後, 凡事皆不顧見, 故欲害之。 今年三四月間上京, 伺行幸時, 分定軍士, 若呈上言者然, 因以擧事。 若不得爲, 則欲以康惟善、崔大觀爲主將, 直入勤政殿, 擧事, 如朴元宗。’ 云。 吾亦於咸昌冶匠宋巨忠處, 槍劍三十餘, 打造在家, 李洪胤兵器, 則其奴巨網, 埋於自生之家矣。 謀議冊書名人, 則康惟善、崔大立、崔大觀、裵光義、李洪胤、金義淳、戊丁三兄弟、李守成、李有成、孫莫同、巨網、孫守儉、邊復、林芑、柳應凱、毛山守、毛山守長子、茂松守、靑雲令、武城守、金貞孫, 吾亦着署。 事成則李洪胤欲自立, 衆意則欲立毛山守。 以康惟善、李洪胤、崔大觀爲政丞, 以吾爲兵曹判書, 林芑爲參判, 擧事時, 吾與柳洪元, 爲從事官事, 相與同議。 吾以此意言於洪崙, 則崙難之, 吾曰: ‘汝不娶妻, 父母俱死。 若從我謀, 功名可易成, 汝不從之, 彼輩當殺汝。’ 崙亦許之。 咸昌、陰城、槐山、驪州、楊根等官處, 兵曹官文書僞造, 使之出給軍器, 已爲僞造, 未及傳送。"】
              
            

○壬午/傳于推官曰: "謀議冊, 在巨亡家云, 詳問巨亡可也。"
                【喪人李有成供云: "臣丁未年十一月遭父喪, 得脚氣證, 常時不能出入。 前年十二月, 李洪胤母死, 乃臣之四寸, 故成服時, 往見而已, 其後洪胤家有病氣, 絶不來往。 同參逆謀, 書名于冊, 臣所不知。" 私奴巨亡供云: "臣非李洪胤之奴, 以李洪男登科別給之奴。 今年二月往見洪胤于行祭幕, 則洪胤與崔大觀同坐, 附耳相語。 大觀曰: ‘李德應何以承服乎? 雖承服豈得活乎?’ 又曰: ‘屬公田民, 若以李若氷養母金氏, 傳給李洪男之樣, 僞成文記呈上言, 則可以還出。’ 云云。 進去于上典李洪男處, 告以此意, 則洪男曰: ‘洪胤等前旣僞造文記, 田民多數漏落, 今復擧吾名, 僞造印信, 將有大事。 吾當告官也。’ 洪胤憤臣傳說其術, 今乃以謀議冊在臣家誣陷矣。 裵光義則看山時, 止宿於孫玉孫之家, 相與謀議之事, 臣不得知。 洪胤其父籍沒後, 率母來接臣家, 前年十一月構家移歸, 專不往來。 臣於謀議冊內, 非但無名, 而埋置兵器, 亦不得知。" 幼學趙光漢供云: "李洪胤則前後不相見。 臣則自少居咸昌, 洪峴、洪崙兄弟在京中, 故初不相知。 癸卯年洪峴等遭父喪下歸, 至於一年, 猶不相見, 及其小祥後, 始與相見。 同鄕人表憑家婢小玉, 臣自壬寅年相奸, 而洪崙亦潛奸, 洪峴又與潛奸, 臣專不聞知, 每相往來。 丁未年臣避病于凉梵寺, 洪峴又隨後避寓, 同宿之際, 洪峴謂我曰: ‘朋友相奸一妾, 當黜於鄕矣。’ 臣答曰: ‘朋友則已矣, 亦有兄弟相奸者。’ 峴曰: ‘汝指誰歟?’ 臣答曰: ‘吾豈指汝云乎? 蓋有如此之人耳。’ 峴曰: ‘孰爲相奸乎?’ 因欲歐打。 臣卽書冊衣曰: ‘受辱於洪峴。’ 又書曰: ‘色必敗身, 須戒愼。 言能害己, 更商量。’ 因移寓祥安寺, 右所書冊, 尙在臣家。 其後洪峴等絶不相見。 且臣之六寸孽妹, 乃表憑子仍雲守節之妾。 洪峴以喪人欲潛奸, 使其四寸妹夫邊復通簡, 則仍雲之妾, 謂邊復曰: ‘爲人守節之妾, 何以欲嫁人乎? 峴乃潛奸汝妻者, 給汝妻爲可。’ 相與鬪詰。 臣於四月初十日, 路遇邊復語之曰: ‘洪峴兄弟, 同奸一女事, 汝等常以我發說爲咎。 今峴又於喪中, 欲奸人妾, 汝爲中媒乎? 汝雖聞給汝妻之言宜矣。’ 邊復曰: ‘汝何以發此言乎?’ 臣答曰: ‘洪峴奸汝妻之言, 騰播一鄕。 豈我所獨言乎?’ 今洪峴等被囚唱言曰: ‘趙光漢亦將隨我拿來。’ 云, 獄卒皆聞其語。 懷嫌誣引明白。" 學生柳弘源供云: "臣與李洪胤, 前後一不相見。 洪峴則臣之妻八寸也。 臣嘗與洪峴, 爭妻家傳給之田, 呈官相訟, 洪峴理屈不勝。 已爲憤怨。 又洪峴等拿來時, 都事不知洪峴去處, 令臣率軍士搜覓洪峴所往可疑之地。 故臣往搜咸昌地, 洪峴五寸叔家, 而都事已捉洪峴矣。 臣還告不得搜覓之意於都事, 則洪峴、洪崙, 皆械繫在庭。 因此懷嫌誣引矣。" 奴敬孫供云: "臣今年八十三。 腰下蹇澁, 長臥房中, 足不到隣里者十餘年, 則謀逆無理。 李洪胤雖居不遠之地, 臣老耄有病, 故不相見。 洪峴則前年居母喪發引乘船, 到忠州, 聞咸昌病氣熾發, 於臣家近處, 打幕留在, 未久下去。 臣徒聞洪峴之名而已, 亦不相見。" 奴孫同供云: "臣以宜春令之奴, 去甲辰年, 宜春令遭母喪, 臣隨主守墓, 其後仍居墓下。 而里中無孫莫同稱名人, 以臣爲名字相近拿來。 賤籍及戶籍相考, 則可辨矣。" 幼學柳堤春供云: "臣自少守儒業, 見古人君師一體之言。 爲兩大王心喪三年, 又書國忌, 常置于案, 不廢齋素, 一鄕之人所共知之。 李洪胤居父母之喪, 多行不道之事, 故不齒論於人類, 則豈有交結, 相從同心謀逆之理乎?"】
              
            

○己丑/上御朝講。 
                【良人宋巨忠供云: "本咸昌官爐冶匠。 今年二月初生間, 洪峴招致於其廬幕曰: ‘筒介劍一造給。’ 臣答曰: ‘鋤鎌雜物外, 刀劍則本不能打造也。’ 且洪峴綿花田一日餘耕, 在臣家門前, 故臣之耕食, 已過數年, 而洪峴以臣不造給筒介劍懷憤, 還奪其田。 臣已曾糞田而見奪於他人, 故擧洪峴奴甫赤名, 呈狀于官, 笞甫赤三十, 還給右(匠)
                    〔田〕
                  於臣。 洪峴以臣凌辱兩班, 言于留鄕所, 鞭臣二十。 洪峴若欲打造槍劍, 則同戶三寸家奴加屎, 能於爐冶者有之, 臣處打造, 萬無其理。" 保人(徐究先)
                      〔徐突先〕
                    
                  供云: "臣居李洪胤廬幕近處, 李洪胤、寅丁、後丁則廬幕往來時, 只見其面, 不爲接談。 戊丁則下去昌寧地, 故一不相見。 臣家與孫守讓家隣近, 故聞孫守讓切隣捕捉之事, 與同生弟徐允丁, 恐懼逃避, 隱匿於丹陽地, 而今爲被捉也。 與李洪胤等逆謀同參, 專無其理。" 正兵徐允丁供云: "臣居李洪胤廬近處幕。 李洪胤則其父永葬後, 或五六日, 或十餘日, 來居廬幕, 其母死後, 一不來廬。 李戊丁則下去昌寧地, 李寅丁、後丁則頻頻往來于廬幕, 其嫡母死後, 一不來廬。 臣則非但不來往於李洪胤家, 雖欲受食私糶, 而亦不許給, 故專無接談之時矣。 臣聞捕孫守讓等, 
                    〔臣〕
                  家與孫守讓等家亦近處, 故臣與同生兄徐突先, 逃走丹陽地, 恐懼隱匿, 今被捉來。 李洪胤謀逆同參, 則專無其理。" 金春貞供云: "臣非金春貞, 乃金九鼎。 於帳籍內, 自少時以金九鼎現付, 在丁丑年口傳定虜衛立番, 至二十餘年, 及丁酉年臣爲母侍丁, 兵曹行移, 幷以九鼎現付, 與金春貞名字頓殊。 而金義淳則雖於臣家十里許地居生, 而所業各異, 故暫與相知, 而一不往來于其家。 及金義淳被拿上京後, 本官以臣差定監官, 摘奸金義淳家雜物, 故始到其家, 摘奸矣。 李洪胤則他官儒生, 無由相知, 金春貞稱名人, 則境內本無。"】